Elkezdenék a pontgyűjtést a somogyiak | SONLINE
Klein P., Keszthelyi Z.
labdarúgás-előzetes 2018. 08. 10. 17:35
Elkezdenék a pontgyűjtést a somogyiak
A BFC Siófok az élvonalból kieső Vasast, míg a Kaposvári Rákóczi FC a Mosonmagyaróvárt fogadja a Merkantil Bank Liga NB II. harmadik fordulójában.
A Credobus Mosonmagyaróvárt fogadja a Kaposvári Rákóczi FC a Merkantil Bank Liga NB II. harmadik fordulójában. A vasárnap 19 órakor kezdődő találkozó tétje, hogy melyik csapat szerzi meg első sikerét a bajnokságban. Az előző fordulóban nagyon közel voltak a három ponthoz a kaposváriak, hiszen már két góllal is vezettek a Kazincbarcika ellen, de végül csak eggyel térhettek haza.
– Azért dolgoztunk egész héten, hogy végre megszerezzük az első győzelmünket a bajnokságban – nyilatkozta Waltner Róbert, a Kaposvári Rákóczi FC vezetőedzője. – Az sajnos nem könnyíti meg a helyzetünket, hogy a héten ketten is megsérültek, így a kezdőcsapatból már négy játékosra sem számíthatok. Mindezektől függetlenül úgy készülünk, hogy hazai pályán nyerni akarunk. Bízom benne, hogy akik lehetőséget kapnak, élnek majd vele.
A mosonmagyaróváriak az első körben kikaptak Békéscsabán, majd a másodikban egy jónak mondható eredményt értek el, hiszen egy pontot otthon tartottak a Nyíregyháza ellen. Az ilyen – előzetesen kiélezettnek tűnő – mérkőzéseket kell megnyernie a Kaposvári Rákóczinak ahhoz, hogy elérje a kitűzött célját, azaz a középmezőnyben végezzen.
– Lendületet adhatna a csapatnak, ha végre sikerülne megszerezni az első győzelmet – tette hozzá Waltner Róbert. – Erre nagy lehetőségünk volt a Kazincbarcika ellen, de sajnos nem sikerült. Azért dolgozunk, hogy az ilyen mérkőzéseket legközelebb sikerüljön megnyernünk. Azt már látjuk, hogy az NB II. más kávéház, mint az NB III. Ha itt hibázunk, egyből büntet az ellenfél, míg a harmadosztályban belefértek ezek a kisebb-nagyobb hibák. Ebből megpróbálunk tanulni. A játékosoknak végig koncentrálnia kell a kilencven perc során és bele kell tenniük a mérkőzésbe a megfelelő futómennyiséget, az akaratot és az alázatot, s ennek biztosan meglesz az eredménye.
A legutóbbi szezonban még élvonalbeli, a másodosztályt két győzelemmel kezdő Vasas ellen kell(ene) megkezdenie a pontgyűjtést a még nyeretlen BFC Siófoknak. A vasárnap, 19 órakor kezdődő mérkőzés igazán érdekesnek ígérkezik, hisz az elmúlt években nagy volt az átjárás a két klub közt.
A jelenlegi Siófokból Szilágyinak, Gálnak, Nagynak is van vasasos múltja, míg Kiss, Opavszky, György, Csibra a Vasas Kubala Akadémiától érkezett. A jelenlegi Vasasból pedig Murka, Szilágyi Zoltán, Szivacski és Bévárdi is volt a balatoniak labdarúgója, Barczi pedig somogyi születésű. A siófoki nevelésű – a fiatal szabálynak megfelelő – Bévárdi épp a nyáron távozott a piros-kékekhez, ahol az eddigi két bajnokin 67 percnyi játéklehetőséget kapott. Siófokon – ahol első másodosztályú szezonjában 31 meccsen lépett pályára – vélhetően ennél több jutott volna neki.
Az előzetes alapján vendég- sikert ígér a találkozó, hisz a Vasas – a Soroksárhoz, illetve a Gyirmóthoz hasonlóan – még hibátlan, míg a balatoniak még nem szereztek pontot, kaptak viszont öt gólt, két meccsen. Ráadásul a legutóbbi, az újonc Monor – III. kerületi – otthonában elszenvedett vereség után Varga edző arról beszélt, hogy bár nem sikerült jól a felkészülésünk, ennél mégis jobb játékot várt. A kapitány Gál Mátyás a klub honlapján viszont épp arról beszélt, hogy a csapat magja együtt maradt, tehát volt egy jó alap ahhoz, hogy jó felkészülést csináljanak. Egy büki edzőtábort is iktattak a programba kemény edzésekkel, erős ellenfelek ellen játszhattak, így mindent összevetve egy sikeres felkészülési időszakuk volt. Mint kiderült mégsem.
Remélhetőleg egy hét alatt Varga edzőnek sikerült rendezni a sorokat, hisz jobb csapat a BFC Siófok annál, amit a legutóbbi fordulóban mutatott. Ha a védekezésük is feljavulna, azzal nagyon kellemetlen kilencven perc elé állítanák az angyalföldieket, akik a hét közben megváltak a válogatott Laczkótól és leigazolták Balajtit.